CELEX: 32016R1056
Language: el
Date: 2016-06-29 00:00:00
Title: Εκτελεστικός κανονισμός (ΕΕ) 2016/1056 της Επιτροπής, της 29ης Ιουνίου 2016, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά την παράταση της περιόδου έγκρισης της δραστικής ουσίας glyphosate (Κείμενο που παρουσιάζει ενδιαφέρον για τον ΕΟΧ)

30.6.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 173/52
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/1056 ΤΗΣ ΕΠΙΤΡΟΠΉΣ
   της 29ης Ιουνίου 2016
   για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά την παράταση της περιόδου έγκρισης της δραστικής ουσίας glyphosate
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 17 πρώτη παράγραφος,
   Εκτιμώντας τα ακόλουθα:
   
               (1)
            
            
               Το μέρος Α του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (2) καθορίζει τις δραστικές ουσίες που θεωρούνται εγκεκριμένες σύμφωνα με τον κανονισμό (ΕΚ) αριθ. 1107/2009.
            
         
               (2)
            
            
               Η περίοδος έγκρισης της δραστικής ουσίας glyphosate θα λήξει στις 30 Ιουνίου 2016. Αίτηση για την ανανέωση της καταχώρισης της εν λόγω ουσίας στο παράρτημα I της οδηγίας 91/414/ΕΟΚ του Συμβουλίου (3) υποβλήθηκε σύμφωνα με το άρθρο 4 του κανονισμού (ΕΕ) αριθ. 1141/2010 της Επιτροπής (4).
            
         
               (3)
            
            
               Λόγω του γεγονότος ότι η αξιολόγηση της ουσίας και η απόφαση σχετικά με την ανανέωση της έγκρισης έχουν καθυστερήσει για λόγους ανεξάρτητους από τη θέληση του αιτούντος, η έγκριση της δραστικής ουσίας είναι πιθανόν να λήξει χωρίς να έχει ληφθεί απόφαση για ανανέωσή της.
            
         
               (4)
            
            
               Ύστερα από τα πορίσματα του Διεθνούς Κέντρου Έρευνας για τον καρκίνο όσον αφορά την καρκινογόνο δράση της glyphosate, η Επιτροπή, στις 29 Απριλίου 2015, έδωσε εντολή στην Ευρωπαϊκή Αρχή για την Ασφάλεια των Τροφίμων (εφεξής «η Αρχή») να επανεξετάσει τις σχετικές πληροφορίες και να συμπεριλάβει τα εν λόγω πορίσματα στα συμπεράσματά της. Στο πλαίσιο της διαδικασίας αξιολόγησης βάσει του κανονισμού (ΕΚ) αριθ. 1107/2009, η Αρχή κατέληξε στο συμπέρασμα ότι η glyphosate είναι απίθανο να προκαλέσει κίνδυνο καρκινογένεσης σε ανθρώπους και ότι τα διαθέσιμα στοιχεία δεν υποστηρίζουν την εναρμονισμένη ταξινόμηση της glyphosate, δυνάμει του κανονισμού (ΕΚ) αριθ. 1272/2008 (5), όσον αφορά την καρκινογενετικότητά του. Στο πλαίσιο αυτό, η Αρχή υπενθυμίζει, ωστόσο, ότι οι προτάσεις της για ταξινόμηση στο πλαίσιο της διαδικασίας αξιολόγησης βάσει του κανονισμού (ΕΚ) αριθ. 1107/2009 δεν είναι επίσημες προτάσεις για εναρμονισμένη ταξινόμηση σύμφωνα με τον κανονισμό (ΕΚ) αριθ. 1272/2008.
            
         
               (5)
            
            
               Στις 22 Ιουλίου 2015 (6) το κράτος μέλος εισηγητής εξέφρασε την πρόθεσή του να υποβάλει φάκελο για την εναρμονισμένη ταξινόμηση της glyphosate, μεταξύ άλλων για την τάξη κινδύνου για καρκινογένεση, σύμφωνα με το άρθρο 37 του κανονισμού (ΕΚ) αριθ. 1272/2008. Στις 17 Μαρτίου 2016 το κράτος μέλος εισηγητής υπέβαλε τον φάκελο στον Ευρωπαϊκό Οργανισμό Χημικών Προϊόντων, που αναμένεται να γνωμοδοτήσει σύμφωνα με το άρθρο 37 παράγραφος 4 του κανονισμού (ΕΚ) αριθ. 1272/2008.
            
         
               (6)
            
            
               Τα πορίσματα του Διεθνούς Κέντρου Έρευνας για τον καρκίνο και η πρόταση της Αρχής για ταξινόμηση όσον αφορά την καρκινογενετικότητα της glyphosate αποκλίνουν. Επιπλέον, η διαδικασία για την εναρμονισμένη ταξινόμηση της glyphosate είχε ήδη δρομολογηθεί. Οι συζητήσεις στο πλαίσιο της μόνιμης επιτροπής φυτών, ζώων, τροφίμων και ζωοτροφών στις 18 και 19 Μαΐου 2016 έδειξαν ότι στην ειδική περίπτωση της glyphosate, ορισμένα κράτη μέλη, με την ιδιότητά τους ως διαχειριστών κινδύνου, έκριναν ότι ήταν σκόπιμο να έχουν τη γνώμη της επιτροπής αξιολόγησης κινδύνων του Ευρωπαϊκού Οργανισμού Χημικών Προϊόντων σχετικά με την εναρμονισμένη ταξινόμηση όσον αφορά την καρκινογένεση της glyphosate, πριν λάβουν απόφαση σχετικά με την ανανέωση της έγκρισης, διότι μια τέτοια γνώμη μπορεί να παρουσιάζει ενδιαφέρον για την έγκριση, με βάση τα κριτήρια που ορίζονται στον κανονισμό (ΕΚ) αριθ. 1107/2009.
            
         
               (7)
            
            
               Λαμβάνοντας υπόψη τον χρόνο που απαιτείται για την αξιολόγηση του φακέλου σχετικά με την εναρμονισμένη ταξινόμηση, είναι απαραίτητο να παραταθεί η περίοδος έγκρισης της δραστικής ουσίας μέχρι την πάροδο 6 μηνών από την ημερομηνία παραλαβής της γνώμης της επιτροπής αξιολόγησης κινδύνων του Ευρωπαϊκού Οργανισμού Χημικών Προϊόντων από την Επιτροπή, όμως έως τις 31 Δεκεμβρίου 2017 το αργότερο. Μόλις η Επιτροπή λάβει τη γνώμη της επιτροπής αξιολόγησης κινδύνων του Ευρωπαϊκού Οργανισμού Χημικών Προϊόντων, η Επιτροπή κοινοποιεί την ημερομηνία παραλαβής στην Επίσημη Εφημερίδα της Ευρωπαϊκής Ένωσης.
            
         
               (8)
            
            
               Ενόψει του στόχου του άρθρου 17 πρώτο εδάφιο του κανονισμού (ΕΚ) αριθ. 1107/2009, στις περιπτώσεις κατά τις οποίες, μετά την παραλαβή της γνώμης της επιτροπής αξιολόγησης κινδύνων του Ευρωπαϊκού Οργανισμού Χημικών Προϊόντων, η Επιτροπή θα εκδώσει κανονισμό που ορίζει ότι η έγκριση της glyphosate δεν ανανεώνεται επειδή δεν πληρούνται τα κριτήρια έγκρισης, η Επιτροπή θα ορίσει την ημερομηνία λήξης της περιόδου έγκρισης κατά την ημερομηνία έναρξης ισχύος του κανονισμού που προβλέπει ότι η έγκριση της glyphosate δεν έχει ανανεωθεί, έστω και αν η ημερομηνία αυτή είναι προγενέστερη από την ημερομηνία λήξης της έγκρισης.
            
         
               (9)
            
            
               Λαμβάνοντας υπόψη την παράταση της περιόδου έγκρισης της glyphosate που περιγράφεται στις προηγούμενες αιτιολογικές σκέψεις και υπό το φως των προβλημάτων που προσδιόρισε η Αρχή όσον αφορά τη χρήση της βοηθητικής ουσίας POE-tallowamine (αριθ. CAS 61791-26-2) στα φυτοπροστατευτικά προϊόντα που περιέχουν glyphosate, η Επιτροπή θα αρχίσει να επανεξετάζει την έγκριση της glyphosate, σύμφωνα με το άρθρο 21 του κανονισμού (ΕΚ) αριθ. 1107/2009, το συντομότερο δυνατό.
            
         
               (10)
            
            
               Συνεπώς, ο εκτελεστικός κανονισμός (ΕΕ) αριθ. 540/2011 θα πρέπει να τροποποιηθεί αναλόγως.
            
         
               (11)
            
            
               Λαμβάνοντας υπόψη ότι η τρέχουσα έγκριση της glyphosate λήγει στις 30 Ιουνίου 2016, ο παρών κανονισμός θα πρέπει να τεθεί σε ισχύ το συντομότερο δυνατόν.
            
         
               (12)
            
            
               H μόνιμη επιτροπή φυτών, ζώων, τροφίμων και ζωοτροφών δεν έχει γνωμοδοτήσει εντός της προθεσμίας που όρισε ο πρόεδρός της. Κρίθηκε αναγκαία η έκδοση εκτελεστικής πράξης και ο πρόεδρος υπέβαλε το σχέδιο εκτελεστικής πράξης στην επιτροπή προσφυγών για περαιτέρω εξέταση. Η επιτροπή προσφυγών δεν διατύπωσε γνώμη,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποίηση του εκτελεστικού κανονισμού (ΕΕ) αριθ. 540/2011
   Στην έκτη στήλη, «λήξη της έγκρισης», της καταχώρισης 25 για τη glyphosate στο μέρος Α του παραρτήματος του εκτελεστικού κανονισμού (ΕΕ) αριθ. 540/2011, οι λέξεις «30 Ιουνίου 2016» αντικαθίστανται από τις λέξεις «6 μήνες από την ημερομηνία παραλαβής της γνώμης της επιτροπής αξιολόγησης κινδύνων του Ευρωπαϊκού Οργανισμού Χημικών Προϊόντων από την Επιτροπή ή 31η Δεκεμβρίου 2017, εάν η ημερομηνία αυτή είναι προγενέστερη».
   Άρθρο 2
   Έναρξη ισχύος
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 29 Ιουνίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 309 της 24.11.2009, σ. 1.
   
      (2)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).
   
      (3)  Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ L 230 της 19.8.1991, σ. 1).
   
      (4)  Κανονισμός (ΕΕ) αριθ. 1141/2010 της Επιτροπής, της 7ης Δεκεμβρίου 2010, για τη θέσπιση της διαδικασίας ανανέωσης της καταχώρισης μιας δεύτερης ομάδας δραστικών ουσιών στο παράρτημα I της οδηγίας 91/414/ΕΟΚ του Συμβουλίου και για την κατάρτιση του καταλόγου των ουσιών αυτών (ΕΕ L 322 της 8.12.2010, σ. 10).
   
      (5)  Κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (ΕΕ L 353 της 31.12.2008, σ. 1).
   
      (6)  Μητρώο προθέσεων του Ευρωπαϊκού Οργανισμού Χημικών Προϊόντων (ECHA). Διαθέσιμο ηλεκτρονικά στη διεύθυνση: echa.europa.eu/web/guest/addressing-chemicals-of-concern/registry-of-intentions.